দুবাই, ৫ নভেম্বর : বিরাটের রেকর্ড ভাঙলেন পাকিস্তানের বাবর আজ়ম। তিন ম্যাচের T-20 সিরিজ়ের শেষ ম্যাচে নিউজ়িল্যান্ডকে ৪৭ রানে হারাল পাকিস্তান। এই জয়ের ফলে কিউইদের ৩-০ ব্যবধানে হোয়াইটওয়াশ করল পাকিস্তান। গতকাল দুবাইয়ে নিউজ়িল্যান্ডের বিপক্ষে তৃতীয় ও শেষ ম্যাচে পাকিস্তান মুখোমুখি হয়। ম্যাচে বাবর আজ়ম করেন ৭৯। তার সঙ্গেই আন্তর্জাতিক T-20 ম্যাচে দ্রুততম ১০০০ রান করার রেকর্ড নিজের নামে করেন আজ়ম। এরআগে এই রেকর্ডের মালিক ছিলেন বিরাট কোহলি। বিরাট ১০০০ রানে পৌঁছাতে নিয়েছিলেন ২৭ ইনিংস। তাঁর থেকে এক ইনিংস কম খেলে সেই মাইলস্টোন স্পর্শ করলেন বাবর আজ়ম।